Zgjedhjet në Turqi dhe komuniteti kurd
Cilado parti të fitojë zgjedhjet në Turqi do të përballet me një lëvizje të ripërtëritur kurde që kërkon reforma të themelta
Çdo të premte në Dixharbakir, besimtarët muslimanë bojkotojnë lutjet në xhaminë e kontrolluar nga shteti dhe dëgjojnë predikimet në gjuhën e tyre amtare kurde. Pa marrë parasysh diellin verbues të mesditës, mijëra besimtarë kthehen për t’u falur përballë mureve të qytetit. Deri në fund të viteve 1980, gjuha kurde ishte e ndaluar. Kufizimet nisën të hiqen pak nga pak nën qeverisjet e ndryshme dhe tani gjuha kurde mund të flitet në publik, por në xhami gjuha zyrtare mbetet turqishtja. Besimi islam është i kontrolluar rreptësisht nga organi shtetëror turk i quajtur Dixhanet, i cili mbikqyr të gjithë veprimtarinë e xhamisë. Një grup imamësh të moshuar dhe studiues të Islamit nga një grup i quajtur Diaxh-der, udhëheq protestat anemanbanë zonës juglindore me shumicë kurde. Ata drejtohen nga Zahit Ciftkuran i cili thotë se ata vendosën të protestojnë mbasi kërkesat e tyre për reforma, u injoruan. Protesta duket se kanë shkaktuar probleme për kryeministrin Recep Taip Erdogan, partia e të cilit krenohet si mbrojtëse e lirisë së besimit. Në një fjalim të rëndësishëm të mbajtur javën e kaluar në Dixharbakir nga kryeministri Erdogan, pjesa më e rëndësishme e fjalimit i ishte kushtuar fshikullimit të protestave. Sulmi i zotit Erdogan ndaj kurdëve dhe Abdullah Oçalanit - udhëheqësit të grupit rebel kurd, PKK, i cili është i burgosur-, shkaktoi frikë mes shumë kurdëve, madje dhe mes disa prej zyrtarëve të tij të lartë kurdë. Nënkryetari i Partisë me bazë islamike AKP në Dixharbakir, Muhamed Akr, thotë se bojkotimi i xhamive është një fillesë për një ndryshim të rëndësishëm në politikat rajonale. Mbështetësit e Partisë demokratike BDP, po punojnë shumë para zgjedhjeve. Në Dixharbakir dy në 6 kandidatë që mbështesin këtë parti janë figura fetare të mirënjohura në qytet. Një prej tyre është Altan Tan. Ai thotë se së bashku me kërkesat e rëndësishme tradicionale për arsimimin në gjuhën kurde dhe autonomi lokale, është dhe kërkesa për të drejtat e besimit në gjuhën amtare. Thuhet se ushtria turke është e alarmuar për bojkotin e xhamive dhe ndryshimet në lëvizjen kurde. Në përgjigje të kërkesave, Dixhaneti ka ndërrmarë disa hapa për të lejuar gjuhën kurde që të përdoret në disa xhami, apo të lejohen disa namaze në gjuhën kurde, si këto që po dëgjojmë të këndura nga Omer Kilic. Kilic këndoi në një ceremoni fetare javën e kaluar në xhaminë kryesore të Dixharbakirit, e quajtur Ulu Cami. Për të kjo ishte një ngjarje e veçantë. Ai thotë se ishte një mbrëmje e bukur, disa prej të moshuarve qanin, pasi për shumë prej tyre ishte hera e parë që të dëgjonin suret e kënduara në gjuhën e tyre në xhami. Ky është fillimi, thotë ai. Cilido të fitojë zgjedhjet do të përballet me një lëvizje të ripërtëritur dhe më të bashkuar kurde, që kërkon reforma të themelta.